Christina Olumeko (ALT), 2026-02-04:
Tak for ordet.
Vi lever i en tid, hvor det gamle løfte om fremskridt knager.
Vi har skabt en større økonomi, men samtidig fået mindre det, vi faktisk lever af: frugtbar jord, rent vand, stabilt klima, levende hav og biodiversitet.
Det er vores livsgrundlag.
Vi spiller alle en rolle i at arbejde for at bevare vores livsgrundlag, både som borgere, civilsamfund, offentlige myndigheder og vores alle sammens virksomheder.
Derfor har vi i Alternativet fremsat et beslutningsforslag, der handler om noget meget konkret, nemlig at skabe rammerne for fremtidens virksomheder.
Det er virksomheder, der bidrager til at styrke og genopbygge de økologiske systemer.
Jeg vil gerne starte med at takke dem, som har lavet grundlaget for beslutningsforslaget, nemlig Den Grønne Ungdomsbevægelse, som med mod og klare idéer har insisteret på, at vi ikke kan nøjes med kosmetiske forbedringer, men at vi skal ændre retningen og sætte rammer, der belønner det, der gavner vores fælles fremtid.
Det er præcis den ånd, som beslutningsforslaget i dag tager ved lære af.
Rigtig mange virksomheder vil gerne give tilbage til naturen, lave cirkulære løsninger og bruge bæredygtige materialer, produkter og tjenester.
De vil gerne være en del af løsningen, men de mangler rammerne.
I dag siger vi til virksomhederne: vær grønne.
Samtidig har vi et marked, der ofte gør det billigst at forurene, udpine og smide ud.
Det er ikke fair, og det er heller ikke særlig klogt.
Hvis vi vil det bæredygtige samfund, skal vi ændre spillereglerne, og det er det, forsøger med det her beslutningsforslag.
Vi vil pålægge regeringen at indkalde til forhandlinger om rammerne for fremtidens virksomheder.
Og selv om jeg desværre kan høre, at det ikke bliver i den her omgang, at ministeren starter forhandlingerne, så håber jeg og kan også høre, at regeringen og måske specielt Folketingets partier lader til at være inspireret af nogle af de forslag, der ligger et beslutningsforslag i.
I forslaget har vi samlet 11 konkrete forslag fra Den Grønne Ungdomsbevægelse, som kan samles fire overordnede spor.
For det første skal vi skabe nye spilleregler og nye mål.
Det vil altså sige, at vi skal måle det, der betyder noget, så virksomheder belønnes for mindre ressourceforbrug og for at styrke naturen og skabe robuste værdikæder.
For det andet skal det offentlige spille med de grønne muskler.
Når det offentlige køber ind og investerer, skal det altid trække i den regenerative retning, så de virksomheder, der vil, får en reel fordel og et stabilt hjemmemarked at vokse i.
For det tredje skal vi have en langt mere risikovillig kapital til fremtidens virksomheder.
Det gør vi ved at gøre det lettere at finansiere cirkulære og naturpositive forretningsmodeller og vil gøre det tryggere at tage springet, især for de små virksomheder.
For det fjerde og det sidste skal den cirkulære økonomi skabes.
Vi skal gøre det nemmest reparere og genbruge og genanvende og sværere at tjene penge på at købe og smide ud.
Det kræver klare standarder og krav, der giver forudsigelighed for erhvervslivet.
Som sagt kan jeg godt se, at der ikke er flertal for beslutningsforslaget i dag, men jeg glæder mig over, at høre nogle af de partier, som har været inde på de dele, de kunne se sig selv i.
Jeg hørte både Konservative, Liberal Alliance, Danmarksdemokraterne, Enhedslisten og Dansk Folkeparti nævne ting, de kunne se sig selv i.
Der var idéer omkring udbud for små virksomheder.
EIFO blev også nævnt som nogle, der kunne spille en bedre rolle ende i dag, og reparationsmarkedet diskuterede vi også.
Det gør mig glad at se, at der er fælles fodslag blandt nogle.
Så vil jeg også gerne takke Enhedslisten og SF for gerne at ville støtte forslaget, og så ændrer hele debatten her jo ikke på, at vi gerne vil i den her retning.
Vi kommer til at fortsætte debatten, for vi skal have en erhvervspolitik, der hænger sammen med virkeligheden, og en fremtid, der er værd at bygge virksomheder i.
Derfor bliver debatten i dag ikke et punktum for Alternativet.
Det tror jeg heller ikke det bliver for Folketinget.
Vi tager idéerne med videre, vi bygger alliancer med de virksomheder, der gerne vil, og vi fortsætter med at skubbe på de rammer, der gør det nemt at gøre det bæredygtigt.
Tak for ordet, og mange tak for debatten til alle partier.